b'\n_START_ARTICLE_\nSebasti\xc3\xa3o Jos\xc3\xa9 de Carvalho e Melo\n_START_PARAGRAPH_\nPombalin markiisi Sebasti\xc3\xa3o Jos\xc3\xa9 de Carvalho e Melo (13. toukokuuta 1699- 15. toukokuuta 1782) oli 1700-luvulla el\xc3\xa4nyt portugalilainen valtiomies ja maansa p\xc3\xa4\xc3\xa4ministeri vuodet 1750-1777. H\xc3\xa4n oli my\xc3\xb6s Oeirasin kreivi ja Pombalin markiisi._NEWLINE_E Melo syntyi vuonna 1699 Lissabonissa. Nuoruusvuotensa h\xc3\xa4n opiskeli Coimbran yliopistossa, jonka j\xc3\xa4lkeen h\xc3\xa4n palveli jonkin aikaa armeijassa. Siirrytty\xc3\xa4\xc3\xa4n politiikkaan h\xc3\xa4nen urakehityksens\xc3\xa4 oli hidasta ja h\xc3\xa4n toimi vain Portugalin l\xc3\xa4hettil\xc3\xa4\xc3\xa4n\xc3\xa4 eri hoveissa, mutta kuninkaan vaihduttua h\xc3\xa4nelle suotuisampaan Joosef I:hin, nimitettiin e Melo mukaan hallitukseen. E Melo toimi sis\xc3\xa4ministerin\xc3\xa4 vuodesta 1750 vuoteen 1777 ollen tosiasiassa muita ministereit\xc3\xa4 ja jopa itse kuningasta merkitt\xc3\xa4v\xc3\xa4mpi vallank\xc3\xa4ytt\xc3\xa4j\xc3\xa4 valtion asioissa. Vuonna 1755 h\xc3\xa4nest\xc3\xa4 tuli maan p\xc3\xa4\xc3\xa4ministeri. Pombal muistetaan Portugalissa l\xc3\xa4hinn\xc3\xa4 Lissabonin vuoden 1755 maanj\xc3\xa4ristyksen nopeasta ja tehokkaasta j\xc3\xa4lkihoidosta sek\xc3\xa4 roolistaan Portugalin talouden ja yhteiskunnan uudistajana. Markiisi de Pombalin valtakaudella kontrollipolitiikka ankaroitui huomattavasti. "Sellit ja vankilat ovat ainoa asia, jonka tied\xc3\xa4n tepsiv\xc3\xa4n t\xc3\xa4h\xc3\xa4n hulluun kansaan", kerrotaan h\xc3\xa4nen sanoneen._NEWLINE_P\xc3\xa4\xc3\xa4ministeriksi tultuaan e Melo ryhtyi reformeihin ja uudistuksiin. H\xc3\xa4n muun muassa lakkautti orjuuden Portugalin Intian-siirtomaista. H\xc3\xa4n on my\xc3\xb6s j\xc3\xa4\xc3\xa4nyt historiaan yhten\xc3\xa4 jesuiittaveljeskunnan vihollisista valistusajalla. P\xc3\xa4\xc3\xa4ministerin\xc3\xa4 ollessaan e Melo esimerkiksi takavarikoi jesuiittojen omaisuuden valtiolle ja karkotti n\xc3\xa4m\xc3\xa4 maasta._NEWLINE_E Melo menehtyi rauhallisesti Pombalissa vuonna 1782.'